Bach Ma
Store norske leksikon,Geografi,Verdens geografi,Asia,Vietnams geografi
Bach Ma er en nasjonalpark i det sentrale Vietnam, 40 kilometer sør for Hue. Nasjonalparken utgjør 22 931 hektar og ble opprettet i 1991, hovedsakelig for å bevare den siste rest av skogene som forbinder Sør-Kina-havet og høylandet på grensen til Laos. Høyeste fjell er Bach Ma, 1450 meter over havet. Fjellet er 18 kilometer fra kysten.
I nasjonalparken er det et usedvanlig rikt dyre- og planteliv. Mer enn 1400 plantearter er registrert, sammen med blant annet 43 pattedyrarter og 330 fuglearter. Før Vu Quang i 2002 ble atskilt fra Bach Ma som en egen nasjonalpark, ble det i Bach Ma i 1992 oppdaget en ny pattedyrart, saola, eller Vu Quang-okse. For øvrig er ni arter av aper og også tiger observert i området.Området var populært allerede under kolonitiden, og flere av de franske villaene er nå restaurert og i bruk for turister. Les mer i Store norske leksikon Vietnams geografi Vietnam økonomi og næringsliv i Vietnam planteliv i Vietnam dyreliv i Vietnam Eksterne lenker Nasjonalparkens hjemmeside